[Video] Vensterwassers rand Jhb-motoris erg aanPrin Naidoo se wonde ŉ Skokvideo, van ŉ motoris wat in Johannesburg deur drie vensterswassers aangerand en glo met ŉ skroewedraaier gesteek word, het sosiale mediagerbruikers warm onder die kraag. Die video is verlede week op YouTube gelaai, kort nadat die motoris, Prin Naidoo, op 7 Julie by die Bruma-kruising naby Cleveland aangeval is. Naidoo het hom tot Facebook gewend om sy vriende en familie in kennis te stel dat hy “gelukkig is om te lewe”. “Drie vensterwassers het my by die kruising aangeval. Een van hulle het my uitgelok en toe skop die Chuck Norris in my in. Ongelukkig vir my, het ek nie die ou agter my gesien, wat my drie keer in my kop met ŉ skroewedraaier gesteek het nie. Die les om hieruit te leer, is dat ons lewens meer werd is as ŉ vensterwas,” het hy op sy Facebook-blad gesê. Hy het ook ŉ foto van sy kop, met drie wonde wat met steke toegewerk is, op Facebook gelaai. Sosialemedia-gebruikers het uitgevaar teen vensterwassers en die Johannesburgse-metropolisiegevra om van die “lasposte” ontslae te raak. Hoofsupt. Wayne Minnaar, woordvoerder van die metropolisie, het gesê die eenheid verwyder gereeld vensterwassers vir oortreding van die stad se bywette, maar aangesien hulle nie krimineel vervolg word nie omdat nie alle vensterwassers ŉ misdryf soos aanranding pleeg nie, is hulle gou weer op straat. Konst. Mpho Mashakane, woordvoerder van die Cleveland-polisie, het aan Maroela Media gesê die polisie is bewus van die video wat die rondte doen. “Dit kon egter nog nie ondersoek word nie aangesien die klaer nog nie die saak by die polisie aanhangig gemaak het nie,” het Mashakane gesê. Naidoo kon na verskeie probeerslae, nie vir kommentaar bereik word nie.